  Виталий Пронин А. Бречалов ӟечкыла адӟем карымон анайёстыТуннэ Анайлэн нуналыз азьын Удмурт театре люкаськизы шаерысьтымы адӟем карымон 500 нылкышноос. Ваньзы соос трос нылпи будэтӥзы, ас удысазы адӟем карымон луизы. Соос пӧлысь 25-езлы туннэ «Анайлэн данэз» гадьпус бырттэмын. Бадӟым данъетэз нылкышноос басьтӥзы Удмуртилэн Тӧроез Александр Бречалов киысь. — Та шуныт праздник, со огазея котькыӵе выжыысь, осконысь, пӧртэм арлыдъем адямиосты, угось «анай» кыл – котькытын яратонэз, шунытэз, улонлэсь азинскемзэ возьматӥсь пус выллем.Удмуртиын 21 сюрс 273 трос нылпиё семьяос, со Россиысь шоро-куспо лыдпуслэсь кык поллы тросгес. Озьыен, нылпиос, семья – шаерамы улӥсьёс понна тужгес дуноез. Туннэ дано анай луиз Кизнер ёросысь Вуж Кармыж гуртысь Надежда Князева но. Надежда Васильевна 35 ар гуртысьтызы «Завет Ильича» хозяйствоын бухгалтер луыса тыршиз. Кузпалыныз соос 4 нылпи будэтӥзы. Анай сюлэм туж шумпотэ – нылпиосыз ӟеч адями луизы, ваньмызлы вожъяськымон будӥзы. Бадӟымез Константин пизы Ижын улэ, со «скоройын» водитель луыса тырше, кыкетӥез – Иван Кизнерын, югдурез утись, куинетӥез Пётр военной удысэз бырйиз, Кизнерысь воинской частьын тырше. Покчиез Наташа нылзы вуоно врач, али тодон-валан басьтэ Ижысь медициная кун академиын. Надежда Васильевналэн табере 6 нунокъёсыз будо ни. Мыло-кыдо кышномурт нылпиосызлэсь уг ӵыды, бадӟым семьяезлы шунытсэ но, дырзэ но уг жаля. Со сяна нылкышно сад-бакча, пудо котырын берганы вуттэ на. Ангелина Снигирёва Н. Князева нылыныз Анайёс  